钦定古今图书集成/理学汇编/学行典/第131卷 > 书经 > 《无逸》
## 钦定古今图书集成/理学汇编/学行典/第131卷 > 书经 > 《无逸》

周公曰：“呜呼！我闻曰：‘昔在殷王中宗，严恭寅畏，天命
自度，治民祗惧，不敢荒宁。肆中宗之享国，七十有五
年’。”

〈蔡传〉中宗，太戊也。严则庄重，恭则谦抑，寅则钦肃，畏则戒惧。天命即天理也。中宗严恭寅畏，以天理而自检律其身，至于治民之际，亦祗敬恐惧而不敢怠荒安宁。中宗《无逸》之实如此，故能有享国永年之效也。〈大全〉吕氏曰：“严恭寅畏，合而言之，敬也；祗惧、不敢荒宁，皆敬也。惟敬故寿也。主静则悠远博厚，自强则坚实精明，操存则血气潜轨而不乱，收敛则精神内固而不浮。至于俭约克治，去戕贼之累，又不待言。凡此皆敬之力，寿之理也。”